Zach Bryan

**Zachary Lane Bryan** (s. 2. huhtikuuta 1996 Okinawa, Japani) on yhdysvaltalainen laulaja-lauluntekijä ja muusikko.

## Lapsuus

Bryan syntyi Yhdysvaltojen laivaston tukikohdassa Japanissa, jossa hänen isänsä palveli. Perhe muutti kotiseudulle Oologahiin Oklahomaan, kun hän oli teini-iässä. Hänen vanhempansa erosivat niihin aikoihin. Hän liittyi laivastoon 17-vuotiaana ja oli aktiivipalveluksessa seitsemän vuotta. Tuona aikana hän kehitti vapaa-ajalla lauluntekotaitojaan. Kun hänet poistettiin palveluksesta, hän palasi kotiinsa ja ryhtyi virallisesti muusikoksi. 

## Ura

### Uran alku

Itse julkaistu albumi *DeAnn* ilmestyi vuonna 2019. Albumi oli kunnianosoitus hänen edesmenneelle äidilleen, ja se julkaistiin hänen laivaston palvelusaikanaan. Albumi äänitettiin Airbnb-asunnossa, koska hänellä ei ollut rahaa äänitysstudioon eikä kiinnostusta yrittää hankkia sellaista. Se oli viimeistely niistä kappaleista, joita hän oli aiemmin julkaissut Youtubessa.

Omakustanteita olivat myös vuoden 2020 albumi *Elisabeth* ja EP-levy *Quiet, Heavy Dreams*. 

### American Heartbreak

Suuren levy-yhtiön ensimmäinen albumi oli 34 kappaletta sisältävä *American Heartbreak*, joka ilmestyi 20. toukokuuta 2022. Bryan kirjoitti albumin kaikki kappaleet yhtä lukuun ottamatta. ”Something in the Orange” on hänen suosituimpia kappaleitaan, ja se on myynyt 12-kertaisesti platinaa elokuuhun 2025 mennessä. *Holler*-musiikkilehden Bee Deloresin mukaan *American Heartbreak* ”muovaa koko ihmiskokemuksen kirjon, kun Bryan kursii kokoon lauluja rakkaudesta, menetyksestä ja elämän katoavaisuudesta loistavalla hallinnalla”. *American Heartbreak* nousi Billboard 200 -listan kärkeen syyskuussa 2023. Albumin julkaisua seuranneiden kahden vuoden aikana Bryan vakiinnutti asemansa loppuunmyydyillä areenoilla ja stadionkonserteilla ympäri maata.

### Zach Bryan

Neljäs studioalbumi *Zach Bryan* (2023) sisältää 17 kappaletta, jotka hän on itse kirjoittanut ja tuottanut, mukaan lukien duetto ”I Remember Everything” Kacey Musgravesin kanssa. ”I Remember Everything” voitti parhaan duon/ryhmän Grammy-palkinnon (Best Country Duo/Group Performance). 

### The Great American Bar Scene
 
*The Great American Bar Scene* (2024) sai yleisesti melko hyvän vastaanoton kriitikoilta. Albumilla esiintyy tunnettuja artisteja, kuten John Mayer ja Bruce Springsteen. *[[Pitchfork]]in* Claire Shafferin mukaan Bryanin ”erinomainen laulunkirjoittaminen on raakaa ja mielenkiintoa herättävää, ja vaikka hän jatkaa soundinsa hiomista, albumin kokonaisvaltainen tunnekokemus vaikuttaa joskus hieman ohuelta.” 

### Bad News -polemiikki

Bryan julkaisi lokakuun alussa 2025 minuutin mittaisen äänileikkeen julkaisemattomasta kappaleesta nimeltä ”Bad News”, joka näyttää kritisoivan Yhdysvaltojen maahanmuutto- ja tulliviranomaisten (ICE) toimia. Aiemmin Bryan oli vakuuttanut, ettei hänen musiikkinsa ole poliittista ja kuvaili itseään libertaariksi. Kappale herätti vahvoja ​​reaktioita samaan aikaan kun ICE järjesti ratsioita eri puolilla maata. Sisäisen turvallisuuden ministerin Kristi Noemin mukaan Bryan ”vaaransi kaiken julkaisemalla tuotteen, joka hyökkää niitä yksilöitä vastaan, jotka vain yrittävät tehdä kaduistamme turvallisia.” Bryan valitteli Instagramissa kappaleen herättämää polarisoitunutta palautetta: ”Kun kuulee kappaleen loppuosan, ymmärtää koko kontekstin, joka osuu molemmille puolille käytävää. Jokainen, joka käyttää tätä nyt aseena, todistaa vain sen, kuinka tuhoisasti jakautuneita me kaikki olemme. Meidän on löydettävä tie takaisin.”

### With Heaven on Top

”Bad News” -kappale kuullaan kokonaisuudessaan 9. tammikuuta 2026 julkaistulla albumilla *With Heaven on Top*. Albumi sai myönteisen vastaanoton. Brittijulkaisu *Clashin* toimittaja Robin Murray kirjoitti arvostelussaan: ”Zach Bryanin uusi albumi on todellinen tapahtuma Atlantin molemmilla puolilla – valtava urakka, joka pysyy uskollisena juurilleen samalla kun se siirtyy vähitellen uusille laidunmaille hänen luontaisen itseluottamuksensa koossapitämänä.” Bryan julkaisi 25 kappaletta sisältävän albumin myös akustisena painoksena.

## Kunnianosoitukset ja palkinnot

Bryan on voittanut yhden Grammy-palkinnon ja ollut ehdokkaana neljästi.

## Yksityiselämä

Bryan kertoi joulukuussa 2023 suorittaneensa psykologian kandidaatin tutkinnon, mutta ei ole tiedossa, mistä oppilaitoksesta hän valmistui.

## Diskografia (valikoima)

### Studioalbumit
* *DeAnn* (2019)
* *Elisabeth* (2020)
* *American Heartbreak* (2022)
* *Zach Bryan* (2023)
* *The Great American Bar Scene* (2024)
* * With Heaven on Top* (2026)

### Live-albumit
* *All My Homies Hate Ticketmaster (Live from Red Rocks)* (2022)
* *24 (Live)* (2024)

### EP-levyt
* *Quiet, Heavy Dreams* (2020)
* *Summertime Blues* (2022)
* *Boys of Faith* (2023)

## Lähteet